KOMISIJOS SPRENDIMAS
2005 m. kovo 7 d.
iš dalies keičiantis 2003 m. Stojimo akto XIV priedo priedėlį dėl tam tikrų Slovakijos mėsos sektoriaus įmonių
(pranešta dokumentu Nr. K(2005) 512)
(Tekstas svarbus EEE)
(2005/189/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo aktą (1), ypač į jo XIV priedo 5 skyriaus B skirsnio d dalį,
kadangi:
(1)
2003 m. Stojimo akto XIV priedo 5 skyriaus B skirsnio a dalyje nurodyta, kad struktūriniai reikalavimai, nustatyti 1964 m. birželio 26 d. Tarybos direktyvos 64/433/EEB dėl šviežios mėsos gamybos ir prekybos sveikatos sąlygų (2) I priede ir 1976 m. gruodžio 21 d. Tarybos direktyvos 77/99/EEB dėl sveikatos problemų, turinčių įtakos mėsos produktų ir tam tikrų kitų gyvūninės kilmės produktų gamybai ir prekybai (3), A ir B prieduose, esant tam tikroms sąlygoms iki 2006 m. gruodžio 31 d. netaikomi Slovakijos įmonėms, išvardytoms Stojimo akto XIV priedo priedėlyje (4).
(2)
2003 m. Stojimo akto XIV priedo priedėlis buvo iš dalies pakeistas Komisijos sprendimu 2004/463/EB (5).
(3)
Pagal oficialų Slovakijos kompetentingos institucijos pranešimą trys mėsos įmonės baigė modernizavimo procesą ir dabar visiškai atitinka Bendrijos teisės aktų nuostatas. Be to dvi sąraše esančios mėsos įmonės nutraukė savo veiklą. Todėl šios įmonės turėtų būti išbrauktos iš įmonių, kurioms suteiktas pereinamasis laikotarpis, sąrašo.
(4)
Trys įmonės, esančios įmonių, kurioms suteiktas pereinamasis laikotarpis, sąraše, įdėjo daug pastangų, kad atitiktų struktūrinius reikalavimus, nurodytus Bendrijos teisės aktuose. Tačiau šios įmonės dėl išimtinių techninių apribojimų neturi galimybės baigti modernizavimo proceso nurodytą datą. Dėl šios priežasties būtų teisinga joms duoti papildomo laiko baigti modernizavimo procesą.
(5)
Todėl 2003 m. Stojimo akto XIV priedo priedėlis turėtų būti atitinkamai iš dalies pakeistas. Kad būtų aiškiau, jis turėtų būti pakeistas nauju.
(6)
Maisto grandinės ir gyvūnų sveikatos nuolatiniam komitetui buvo pranešta apie šiame sprendime nurodomas priemones.
PRIĖMĖ ŠĮ SPRENDIMĄ:
1 straipsnis
2003 m. Stojimo akto XIV priedo priedėlis yra pakeičiamas šio sprendimo priedo tekstu.
2 straipsnis
Šis sprendimas yra skirtas valstybėms narėms.
Priimta Briuselyje, 2005 m. kovo 7 d.